**Пераход уласных імёнаў у агульныя**

Сёння ўласнае імя другаснае ў адносінах да агульнага. Але ўсё пачыналася менавіта з уласных назваў, калі чалавеку, якія пачаў ствараць мову, важны быў менавіта той ці іншы канкрэтны прадмет: вось гэтае дрэва, гэты ручай, гэтая купіна. Пазней шляхам параўнання падобных прадметаў і абагульнення іх рысаў чалавек стаў вылучаць асобныя іх віды і даваць ім імёны. Такім чынам з’явіліся агульныя назоўнікі, якія апісваюць цэлыя класы прадметаў. Дрэвам стала называцца любая расліна, якая мае карані, цвёрды камель і крону. Але ж засталося важным вылучыць з усёй масы прадметаў пэўныя канкрэтныя аб’екты, падкрэсліўшы іх унікальнасць, таму людзі пачалі даваць ім індывідуальныя імёны, утвораныя ад агульных назоўнікаў (***Залессе*** ад *лес*, ***Замосце*** ад *мост*) або проста агульныя назоўнікі ўжываць у значэнні ўласных (рака ***Бобр***, прозвішча ***Воўк***).

Аднак з цягам часу з’явіўся і адваротны працэс, калі ад ўласных імёнаў пачалі нараджацца агульныя. Так з’явіліся, напрыклад, словы ***маўзер, нарцыс, саксафон*, *вулкан***, калі імя аўтара вынкаходніцтва, месца вынаходніцтва, эпохі, міфалаічнага бога або героя і пад. былі пакладзеныя ў аснову агульных назоўнікаў. Паводле слова, ад якога ўтварыўся агульны назоўнік, можна вылучыць асобныя класы:

1. Назвы старых грашовых адзінак раней часта даваліся паводле краіны выпуску (***аўгані*** ад *Аўганістан*, ***гінея*** ад *Гвінея*) але нават часцей ад імені правіцеля, пры якім была выпушчаныя ці чыя выява была на іх: ***луідор*** пры *Луі* (французскім каралі Людовіку), ***напалеандор*** пры *Напалеоне*, ***балівар*** у Венесуэле і ***балевіяна*** ў Балівіі ад імені Сімона *Балівара*, ***франкліны*** – слэнгавая назва стодаляравых купюраў ад імені заснавальніка ЗША Бенджаміна Франкліна, чыю выяву на іх бачым.
2. Назвы музычных інструментаў утвараліся ад імя майстра, які іх зрабіў (***саксафон*** ад імені бельгійскага майстра *Сакса*, ***страдыварыус*** – скрыпка, зробленая італьянскім майстрам Антоніа *Страдыварыусам),* або ад назвы краіны, з якой яны прыйшлі (***тальянка*** – *італьянскі* гармонік).
3. Вынаходніцтвы могуць называцца па імені вынаходнікаў: ***мартэн*** – печ, у якой выплаўляюць сталь, названая імем французскага металурга *Мартэна*; ***дызель*** – ад імені нямецкага інжынера Р.*Дызеля*. Такім самым чынам узніклі назвы ***кардан*** (італьянскі матэматык Кардан)***, кольт*** (амерыканскі збройнік Самюэль Кольт)***, маўзер*** (нямецкі збройнік Вільгельм Маўзер). Ад імені першаадкрывальніка: пад ***калумбам*** сёння мы можам мець на ўвазе любога *першаадкрывальніка,* зусім не звязанага з гішпанскім мараходам *Калумбам*.
4. Адзінкі вымярэння часта называлі імёнамі навукоўцаў: ***ват, ампер, джоуль, ом, ньютон***.
5. Назвы хімічных элементаў і мінералаў маглі ўтвараць ад назваў краіны: ***амерыцый, германій, скандый, францый***, а таксама да міфалагічных герояў: ***уран, нептуній, паладый*** (*Афіна-Палада*), ***плутоній, тантал, кобальт*** (ад злога нямецкага духа *Кобалда*, які, паводле павер’яў, жыве ў рудніках).
6. Назвы заалагічных відаў: *жук-****сізіф*** - сваяк нашага жука-гнаевіка – быў названы паводле міфалагічнага персанажа ад *Сізіфа*, рыбы ***сардзіны*** ад выспы *Сардзініі*, ***сэнбернар*** – сабака, названы ў гонар *Сэнбернарскага* кляштара на перавале *Сэн-Бернар*, ***ньюфаўленд*** – ад назвы выспы *Нью-Фауленд*.
7. Назвы раслін: ***нарцыс*** ад імені юнака *Нарцыса*, ***лапыроўкі*** – вішні, выведзеныя глыбоцкім селекцыянерам Баляславам *Лапыром*, ***капылянка*** – назва гатунка пшаніцы, выведзеная на *Капыльшчыне*.
8. Назвы танцаў: ***кракавяк*** ад *Кракава*, ***лявоніха*** – ад імені *Лявоніха* з аднайменнай песні, ***паланез*** – ад *Польшча*, ***варшавянка*** – ад *Варшава*.
9. Спартовыя гульні: ***алімпіяда*** – ад назвы гары *Алімп*, ***рэгбі*** – ад анг. горада *Рэгбі*, ***марафон*** – ад горада *Марафон*, пры якім афінскія войскі атрымалі перамогу (У Афіны быў дасланы ганец, які прабег 42 км, каб перадаць радасную вестку. Дабегшы, ён адразу памёр).
10. Назвы тканіны і адзення: ***бастон*** – тканіна ад назвы горада *Бостан*, ***рэглан*** – *Рэглан*, ***панамка*** – *Панама*, ***галіфэ*** – ад прозвішча французскага генерала *Галіфэ*.
11. У 20 стагоддзі цэлы шэраг агульных назваў утварыўся ад назваў кампаній, якія выпускалі той ці іншы выраб: ***памперсы*** – падгузнікі ад амерыканскай фірмы *Pampers (*гандлёвая марка Procter & Gamble); ***ксеракс*** – назва капіравальнай машыны, якую выпускае фірма *Xerox*; ***джып*** – любы аўтамабіль павшанай праходнасці ад назвы маркі Jeep (гандлёвая марка Daimler Chrysler); ***тэрмас*** – ёмістасць Д’юара, прызначаная для захавання гарачай ежы таварны знак (Termos GmbH); слова ***унітаз*** стала агульным назоўнікам пасля таго, як сам прадмет стаў пастаўляцца ў пачатку 20 стагоддзя ў Расію фірмай *Unitas* (“Адзінства”).
12. Падзеі, з’явы, установы пры абагульненні могуць даваць агульныя паняткі: духоўны ***чарнобыль*** ад *Чарнобыль*, патрапіць у ***навінкі*** ў значэнні “патрапіць у вар’ятню” ад назвы вёскі *Навінкі* пад Мінскам, дзе знаходзіцца аднайменная псіхічная лякарня; ***замкаддзе-*** тэрыторыя за *МКАДам* (Мінскай кальцавой дарогай).
13. Гаваркія прозвішчы ці проста прозвішчы, што пераносяцца з нейкай рэальнай асобы або літаратурнага персанажу паводле адметнай прыкметы: ***гарлахвацкія*** і ***зёлкіны, цітушкі, шуняўкі***.

**Заданне**

**Патлумачце што значаць наступныя словы і як яны ўтварыліся:**

1. Мегера – злая, крыклівая жанчына (ад імені адной з Эрыній - багіні помсты ў грэчаскай міфалогіі)
2. Дамаск – тып сталі (ад сірыйскага горада Дамаска, дзе яе ў вялікай колькасці выплаўлялі)
3. Геркулес – чалавек атлетычнага целаскладу і аўсяныя крупы (ад імені героя старажытнагрэчаскіх міфаў Геркулеса (Геракла)
4. Вулкан – гара, што вывяргае лаву (ад імені старажытнарымскага бога агню і кузнечнага рамяства)
5. Гільятына – інструмент для смяротнага пакарання праз адсячэнне галавы ( ад імені французскага доктара Гільятэна, які яе вынайшаў)
6. Торый – хімічны элемент (ад імені старажытнаскандынаўскага бога Тора).
7. Трытон – яшчарка (ад імені марскога боства Трытона)
8. Канарэйка – птушка (з Канараў (Канарскіх выспаў)
9. Індык і індычка – хатняя птушка (прывезеная з Амерыкі (Вест-Індыі)
10. Балонка і балонья – сабачка (выведзены ў італьянскім горадзе Балонья)

сінтэтычная тканіна (створаная ў Балоньі)

1. Дамейкіт – мінерал (ад імені беларускага першаадкрывальніка Ігната Дамейкі)
2. Чарльстан – танец (ад назвы амерыканскага горада Чарльстан)
3. Спартакіяда – спартовыя спаборніцтвы (ад імені грэчаскага героя Спартак)
4. Альпінізм – від горнага спорту (ад назвы Альпы)
5. Адамашка – шаўковая тканіна (з горада Дамаск)
6. Ровар – сродак перасоўвання (ад назвы брытанскай фірмы Rover)
7. Падэспань – танец (прыйшоў з Гішпаніі)
8. Адэкалон – парфумаваная вада (ад назвы горада Кёльна)
9. Каларадскі – жук (ад назвы амерыканскага штата Каларада), а таксама георгіеўская жоўта-чорная паласатая стужка (паводле колера каларадскага жука)